මේ පිළිබඳ විශේෂ අවධානයක් යොමු කරමින් පාසල් ක්‍රීඩා අධ්‍යක්‍ෂ රෝහණ කරුණාරත්න මහතා ඇතුළු පරීක්‍ෂණ කමිටුවක් ධර්මපාල විද්‍යාලයේ බොක්සිං පුහුණුව සිදු වූ ස්ථානයට ගොස් අද විශේෂ විමර්ශනයක් සිදු කරයි.මේ අතර බොක්සිං පුහුණුවෙමින් සිටිය දී ප්‍රතිවාදියාගේ පහරකින් මිය ගිය බුද්්ධි ඉන්දීර සිසුවාගේ මරණය සම්බන්ධයෙන් අත්අඩංගුවට ගත් සැකකාර යුද හමුදා මේජර්වරයකු හා සෙබළෙකු හෝමාගම අධිකරණය වෙත අද (13) ඉදිරිපත් කරන බව කොට්ටාව පොලිසිය පවසයි.පාසල් ක්‍රීඩා අධ්‍යක්‍ෂවරයාගේ මූලිකත්වයෙන් අද පැවැත්වෙන පරීක්‍ෂණයේ දී බොක්සිං පුහුණුකරුගේ පත්වීමට පළාත් අධ්‍යාපන අමාත්‍යංශයේ අනුමැතිය හා පුහුණුකරු බඳවා ගැනීම සිදු කළ ආකාරය ද සොයා බලන බව පාසල් ක්‍රීඩා අධ්‍යක්‍ෂ රෝහණ කරුණාරත්න මහතා පැවැසී ය.එයට අමතරව ක්‍රීඩාවට සම්බන්ධ කර ගැනීමේ දී මව්පියන් දැනුවත් කර අනුමැතිය ලබා ඇත්දැයි සොයා බැලීම ද සිදුකිරීමට නියමිත ය.බොක්සිං ක්‍රීඩකයාගේ මරණය සිදුවූ දිනයේම පාසල් ක්‍රීඩා අධ්‍යක්‍ෂවරයා විදුහලට ගොස් කරුණු විමර්ශනය කර ඇති අතර අද දිනයේ දී ලිඛිත සටහන් ලබා ගැනීමට නියමිත ය.පාසල් ක්‍රීඩා අධ්‍යක්‍ෂවරයාගේ වාර්තාව ඉක්මනින් ම අධ්‍යාපන ඇමැතිවරයාට ලබාදීමට බලාපොරොත්තු වේ.පසුගිය 5 වැනි ඉරිදා මිය ගිය ශිෂ්‍යයා බොක්සිං පුහුණුව ලබමින් සිටිය දී හිසට තුවාල සිදු වී රෝහල්ගත කෙරුණු අතර 10 වැනිදා අළුයම ඔහු මිය ගියේ ය.බොක්සිං ක්‍රීඩකයාට තුවාල සිදු වූ දිනයට පසුදාම අධ්‍යාපන අමාත්‍යාංශයේ ජාතික පාසල් අධ්‍යක්‍ෂවරයා පරීක්‍ෂණයක් ආරම්භ කළ අතර එය තවමත් අවසන් කර නැතැයි එම අධ්‍යක්‍ෂවරයා ‘දිනමිණ’ ට පැවැසීය.එම පරීක්‍ෂණයේ තොරතුරු අධ්‍යාපන අමාත්‍යාංශයේ ලේකම්වරයාගේ අවසරයකින් තොරව ලබාදිය නොහැකි බවද ජාතික පාසල් අධ්‍යක්‍ෂවරයා වැඩිදුරටත් පැවැසීය.මිය ගිය බුද්ධි ඉන්දීර පන්නිපිටිය ධර්මපාල විදුහලේ උසස් පෙළ ගණිත අංශයෙන් ඉගෙනුම ලැබූ අතර වුෂු ක්‍රීඩාවෙන් ද දක්‍ෂතා දැක්වූවෙකි..